Hulde stroom steeds in vir Chester Williams | Maroela Media
Chester Williams. Foto: ANA/Michael Sherman
Huldeblyke stroom steeds in vir die Springboklegende Chester Williams wat Vrydag in die ouderdom van 49 dood is.
Talle huidige en voormalige rugbyspelers, die regering en lede van die publiek het hulde aan Williams gebring.
Nathi Mthethwa, minister van sport, kuns en kultuur, het gesê die land het 'n ware pionier van Suid-Afrikaanse rugby verloor.
"Sy heldhaftige optredes as Springbokspeler sal vir altyd in ons gedagtes en harte vasgevang bly. Dit het die drome van 'n generasie spelers versterk wat later in sy voetspore sou volg."
Pres. Cyril Ramaphosa het Williams geloof vir die buitengewone prestasies wat hy behaal het voordat sy lewe kortgeknip is.
"Sy dood op hierdie vroeë ouderdom het alle Suid-Afrikaners beroof van 'n rugbyheld en 'n nasionale rolmodel wat nog baie gehad het om te bied vir sy sport en sy land," het Ramaphosa gesê.
Talle huidige en voormalige rugbyspelers was dit ook eens dat Williams 'n legende was.
"Held van my kinderdae. Ek kan dit steeds nie glo nie," het JP Pietersen gesê. Gio Aplon het gesê daar is nie woorde om sy hartseer te beskryf nie.
Toks van der Linde het gesê hy het 'n spanmaat verloor. Volgens Kobus Wiese is Williams se dood 'n verlies vir rugby én die land. "Talentvolle speler, gesinsman, geliefd in die gemeenskap. Ons harte bloei. Mooi loop my broer."
Breyton Paulse het Williams as 'n ikoon beskryf en sy medelye met Williams se vrou, Maria, en kinders uitgespreek.
"'n Inspirasie en groter as die lewe self op soveel maniere," het Bryan Habana laat hoor. "Ons '95-broer en spanmaat. 'n Ware heer en fantastiese speler wat te jonk heengegaan het," het Joel Stransky gesê.
WP Rugby het aangekondig dat hy die naweek 'n minuut van stilte sal hou voor alle rugbywedstryde in die Wes-Kaap om hulde te bring aan Williams wat tussen 1991 en 1998 63 wedstryde vir dié span gespeel het.
Zelt Marais, president van WP Rugby, het gesê Williams het so homself onbaatsugtig gegee en dat hy 'n ikoon van rugby was.
Bill Beaumont, voorsitter van Wêreldrugby, het ook hulde aan Williams gebring. "'n Simbool van die reënboognasie. Chester se naam sal vir altyd 'n merkwaardige en transformerende 1995-Wêreldbeker-rugbytoernooi in herinnering roep. Ons het 'n wonderlike, innemende man heeltemal te gou verloor."
Die All Blacks het gesê Williams was 'n ikoon in die rugbywêreld. "Hy was 'n fel teenstander van die All Blacks op die veld en 'n vriend van die veld af. Hy sal gemis word."
Rus sag Chester. Jy het ongelooflik baie gedoen vir ons land.
Behalwe rassisme geskreeu na 1995.Hy sou die regering help om rassisme uit te roeiWaar het die Universireit van Wes Kaap ge-eindig tydens die varsitycup.Hy was mos die afrigter of hoe..Hy het my negative gemaak met sy uitlatings oor rassisme.